ครม.ตัดตอนสศช.ดันรัฐวิสาหกิจลงทุน
ครม.ไฟเขียวลดขั้นตอนลงทุนรัฐวิสาหกิจตามข้อเสนอคลัง ไม่ต้องผ่าน สศช.
7 ต.ค. 2559

ครม.ไฟเขียวลดขั้นตอนลงทุนรัฐวิสาหกิจตามข้อเสนอคลัง ไม่ต้องผ่าน สศช.
รายงานข่าวจากทำเนียบรัฐบาล เปิดเผยว่า ที่ประชุมคณะรัฐมนตรี (ครม.) วันที่ 4 ต.ค.ที่ผ่านมา มีมติเห็นชอบข้อเสนอของกระทรวงการคลังที่ให้ตัดขั้นตอนการขอความเห็นจากคณะกรรมการพัฒนา การเศรษฐกิจและสังคมแห่งชาติ (สศช.) ในการพิจารณาการลงทุนของรัฐวิสาหกิจในโครงการขนาดใหญ่ที่มีวงเงินลงทุนสูง และส่งผลกระทบต่อสังคมในวงกว้าง
ทั้งนี้ ได้มีการร่างระเบียบสำนักนายกรัฐมนตรีใหม่ โดยให้กระทรวงเจ้าสังกัดของรัฐวิสาหกิจนำเสนอโครงการลงทุนขนาดใหญ่ต่อคณะกรรมการเพื่อพิจารณากลั่นกรองและเสนอความเห็น และให้ คณะกรรมการมีอำนาจหน้าที่ในการพิจารณากลั่นกรองและเสนอความเห็นต่อ ครม. ในโครงการที่เกี่ยวกับการลงทุนของรัฐวิสาหกิจได้ทันที โดยไม่ต้องผ่าน สศช.
สำหรับการแก้ไขดังกล่าว เนื่องจากปัจจุบันคณะกรรมการนโยบายรัฐวิสาหกิจ (คนร.) ได้เสนอความเห็นเกี่ยวกับโครงการลงทุนของรัฐวิสาหกิจเพื่อเสนอ ครม.จำนวนมาก ส่วนใหญ่เป็นโครงการที่มีวงเงินลงทุนสูง ขณะที่แต่ละโครงการมีกระบวนการและหน่วยงานพิจารณากลั่นกรองอยู่แล้ว เช่น สศช. กระทรวงการคลัง ทำให้มีโครงการลงทุนรอการพิจารณาจำนวนมากเกิดความล่าช้าและไม่ทันการณ์ จึงแก้ไขระเบียบดังกล่าวเพื่อให้โครงการลงทุนของรัฐวิสาหกิจดำเนินการได้ตามเป้าหมายและทันเวลา